**ΠΑΡΑΤΗΡΗΣΕΙΣ**

Επί των σχεδίων νόμου του Υπ. Οικονομικών με τίτλο «Κώδικας διευθέτησης οφειλών και παροχής δεύτερης ευκαιρίας» και του Υπ. Δικαιοσύνης με τίτλο «Ρυθμίσεις για την επιτάχυνση της εκδίκασης εκκρεμών υποθέσεων του ν. 3869/2010 κλπ».

Α. Επί του σχεδίου νόμου του Υπ. Δικαιοσύνης με τίτλο «Ρυθμίσεις για την επιτάχυνση της εκδίκασης εκκρεμών υποθέσεων του ν. 3869/2010 κλπ»

Μετατίθεται στον αιτούντα η **ευθύνη διόρθωσης παθογενειών του δικαστικού συστήματο**ς εξαιτίας των οποίων αφενός υφίστανται καθυστερήσεις στην εκδίκαση των αιτήσεων και στην έκδοση δικαστικών επ’ αυτών αποφάσεων αφετέρου δεν επετεύχθη ο οίκοθεν επαναπροσδιορισμός της συζήτησης των αιτήσεων σύμφωνα με το άρθρο 1 παρ. 4 του Ν. 3869/2010, όπως τροποποιήθηκε και ισχύει με τις παραγράφους 3 και 4 της υποπαραγράφου Α4 του άρθρου 2 του Ν. 4336/2015.

-Επαναπροσδιορίζονται οι εκκρεμείς σε πρώτο βαθμό αιτήσεις που έχουν προσδιορισθεί να συζητηθούν - είτε πρόκειται για αρχική δικάσιμο ή μετά από αναβολή ή μετά από ματαίωση της υπόθεσης - μετά την **15-6-2021**.

- Απαιτείται **με ποινή απαραδέκτου** η κατάθεση αίτησης επαναπροσδιορισμού από τον αιτούντα μέσω ηλεκτρονικής πλατφόρμας της Ειδικής Γραμματείας Διαχείρισης Ιδιωτικού Χρέους, μέσω πληρεξουσίου δικηγόρου.

- Οι αιτήσεις επαναπροσδιορισμού κατατίθενται **επί ποινή απαραδέκτου** σε συγκεκριμένες και ρητά προσδιοριζόμενες προθεσμίες.

- Εάν δεν υποβληθεί εμπρόθεσμα αίτηση επαναπροσδιορισμού η αίτηση ρύθμισης των οφειλών θεωρείται **μη ασκηθείσα** και καταργείται αυτοδικαίως η προσωρινή διαταγή.

 Παράλληλα ο **προσδιορισμός αυστηρής** προς τούτο **προθεσμίας** και η **πρόβλεψη ποινής απαραδέκτου** σε περίπτωση μη υποβολής αίτησης εκ μέρους του πιστωτή προσδίδουν στο σύστημα **τιμωρητικό σε βάρος του οφειλέτη χαρακτήρα**, που υφίσταται τις δυσμενείς συνέπειες της μη ολοκλήρωσης ακόμη και για λόγο ευρισκόμενο εκτός της σφαίρας επιρροής του της διαδικασίας.

- **δημιουργούνται δύο κατηγορίες οφειλετών** καθώς οι ως άνω τροποποιήσεις αφορούν τις αιτήσεις που έχουν προσδιοριστεί να συζητηθούν μετά την **15-6-2021 και θα δικαστούν με τους κανόνες της νέας τακτικής διαδικασίας.** Οι αιτήσεις που έχουν προσδιοριστεί να συζητηθούν έως 15-6-2021 θα δικάζονται με το ισχύον μέχρι σήμερα καθεστώς της εκουσίας, γεγονός που δημιουργεί **ανισότητα μεταξύ των ίδιων των οφειλετών.**

- Η διαδικασία περιλαμβάνει **κατάθεση αίτησης με συγκεκριμένα στοιχεία** μεταξύ των οποίων (α) **το όνομα, επώνυμο, πατρώνυμο, κατοικία, διεύθυνση και Αριθμό Φορολογικού Μητρώου (ΑΦΜ) των διαδίκων και των νόμιμων εκπροσώπων τους, των πιστωτών έναντι των οποίων ζητείται η ρύθμιση και των προσώπων των οποίων διατάχθηκε η κλήτευση.** Εφόσον μετέχουν στη διαδικασία νομικά πρόσωπα, αναγράφονται στην αίτηση η εταιρική επωνυμία και ο εταιρικός τύπος, η καταστατική έδρα, η διεύθυνση και ο Αριθμός Φορολογικού Μητρώου. Στην περίπτωση που ζητείται ρύθμιση οφειλών προς το Δημόσιο, αναγράφονται υποχρεωτικά οι αρμόδιες για την επιδίωξη είσπραξης των οφειλών Υπηρεσίες της Φορολογικής Διοίκησης, β) **δήλωση ότι ο αιτών συναινεί στην άρση του απορρήτου των τραπεζικών και φορολογικών του πληροφοριών**, σύμφωνα με το άρθρο 17 του ν. 4174/2013 (Α΄ 170). Οι πιστωτές δικαιούνται να χρησιμοποιούν την ηλεκτρονική πλατφόρμα προς τον σκοπό άσκησης των δικαιωμάτων της περ. γ΄ της παρ. 2 του άρθρου 4 και των παρ. 2 και 3 του άρθρου 10 του παρόντος, χωρίς να απαιτείται συνδρομή της εισαγγελικής Αρχής, αν εκκρεμεί κατά των πιστωτών αίτηση του άρθρου 4 του παρόντος, γ) **δήλωση του έτους ανάληψης της πρώτης δανειακής υποχρέωσης, των δανειακών υποχρεώσεων που είναι εμπραγμάτως εξασφαλισμένες με προσημείωση υποθήκης ή υποθήκη σε βάρος της κύριας κατοικίας και, εάν δεν υπάρχει εμπράγματη εξασφάλιση, του έτους ανάληψης της υψηλότερης δανειακής υποχρέωσης**)

Το ηλεκτρονικό πιστοποιητικό που εκδίδεται ή η έκθεση επίδοσης αναρτώνται στην ηλεκτρονική πλατφόρμα με επιμέλεια του επισπεύδοντος την επίδοση. **Αν η κοινοποίηση δε γίνει εντός της ως άνω προθεσμίας η αίτηση λογίζεται ως μηδέποτε ασκηθείσα**. Η διαδικασία τυγχάνει: αφενός ιδιαίτερα **τυπική, καθώς απαιτείται η συγκέντρωση πλήθους στοιχείων, των οποίων η εξασφάλιση εξαρτάται και από τους πιστωτές, κατά παράβαση της αρχής της ισότητας των διαδίκων αλλά και από την αρμόδια ΔΟΥ, καθώς δεν αποκλείεται η αναγκαιότητα αναζήτησης φορολογικών εγγράφων μη υφιστάμενων ηλεκτρονικά** αφετέρου **αυστηρή και σύνθετη, λόγω πρόβλεψης πλήθους στενών χρονικών περιθωρίων, λαμβανομένων υπόψη και των προθεσμιών που τίθενται για την κατάθεση προτάσεων, προσθήκης κλπ, που μπορεί μάλιστα να υφίσταται ταυτόχρονα.**

 **Ως εκ τούτου τον οφειλέτη επιβαρύνει η δυσκολία χειρισμού της διαδικασίας αλλά η οιαδήποτε ανησυχία προκαλείται από την αναγκαιότητα άμεσης και ορθής επίλυσης όποιων ζητημάτων τυχόν προκύψουν**, ζητημάτων που λόγω της για πρώτη φορά λειτουργίας ενός τέτοιου συστήματος πιθανότητα χρήζουν ιδιαίτερης διευθέτησης.

**Ο ρόλος** επίσης **του πληρεξουσίου δικηγόρου του δυσχεραίνεται** αφού αναλαμβάνει το βάρος της επιτυχούς ολοκλήρωσης της εν λόγω διαδικασίας μέσω ορθής διαχείρισης όλων των δεδομένων και τήρησης του συνόλου των προθεσμιών, φέρει δε την ευθύνη του οιουδήποτε σφάλματος μπορεί να οδηγήσει στην αντιμετώπιση μιας αίτησης ως μη ασκηθείσας.

- Ακόμη και η **πρόβλεψη περιγραφής των δανειακών υποχρεώσεων με τον ως άνω τρόπο** (δήλωση πρώτου έτους ανάληψης δανειακής υποχρέωσης, των εμπραγμάτως ασφαλισμένων απαιτήσεων ή του έτους ανάληψης της υψηλότερης δανειακής υποχρέωσης) δημιουργεί την εικόνα μιας **προσπάθειας εκ των προτέρων κατηγοριοποίησης των υποθέσεων** και καθιστά **υπαρκτό τον κίνδυνο προκατειλημμένης αντιμετώπισής τους** βάσει στοιχείων που μέχρι τώρα αποτελούσαν αντικείμενο της αποδεικτικής διαδικασίας και εξετάζονταν στο πλαίσιο του γράμματος και του πνεύματος του νόμου, νόμου που έφερε και το βάρος της αιτίας θεσμοθέτησής του, ήτοι της επίλυσης ενός σοβαρού κοινωνικού ζητήματος σύμφωνα με τις επιταγές ενός σύγχρονου κοινωνικού κράτους δικαίου.

- Περαιτέρω εάν δεν καταστεί για οιοδήποτε λόγο δυνατή η ηλεκτρονική κοινοποίηση της αίτησης ο οφειλέτης **επιβαρύνεται το κόστος των επιδόσεων**, κόστος που προστίθεται σε οιεσδήποτε δαπάνες έχουν μέχρι σήμερα πραγματοποιηθεί είτε για την επίδοση της αρχικής αίτησης είτε οιασδήποτε κλήσης επαναπροσδιορισμού συζήτησης.

- Τέλος το σύνολο των ως άνω ενεργειών, το βάρος της ευθύνης του οφειλέτη και η σημασία των συνεπειών σε περίπτωση συνδρομής περίπτωσης αντιμετώπισης της αίτησης ως μη ασκηθείσας οδηγούν σε σαφή **άνιση αντιμετώπιση των διαδίκων, αφού ο οφειλέτης είναι αποκλειστικά υπεύθυνος για την πραγματοποίηση της διαδικασίας** και **δυσχεραίνουν την άσκηση εκ μέρους του οφειλέτη του δικαιώματος της αναζήτησης αποτελεσματικής δικαστικής προθεσμίας.**

-**Εντός 60 ημερών** από την κατάθεση της αίτησης επαναπροσδιορισμού οι διάδικοι οφείλουν να καταθέσουν τις **προτάσεις** και να προσκομίσουν όλα τα **αποδεικτικά μέσα και τα διαδικαστικά έγγραφα** που επικαλούνται με αυτές. Μέσα στην ίδια προθεσμία κατατίθενται τα **αποδεικτικά επίδοσης της αίτησης επαναπροσδιορισμού** και **της αίτησης ρύθμισης οφειλών**, καθώς και τα **πιστοποιητικά για τη διενέργεια των κοινοποιήσεων μέσω ηλεκτρονικής πλατφόρμας. Με τις προτάσεις κατατίθενται συγκεκριμένα έγγραφα:**(α)Βεβαίωση υποβολής αίτησης επαναπροσδιορισμού, (β) Εκκαθαριστικά σημειώματα **τριών (3) ετών πριν από τη λήψη του πρώτου χρονικά δανείου**, καθώς και **όλο το διάστημα μέχρι την κατάθεση των προτάσεων,** (γ) **ΕΝ.Φ.Ι.Α. των τελευταίων 5 ετών**. Τα εν λόγω στοιχεία προσκομίζονται από τον αιτούντα και **για τον/την σύζυγό του,** καθώς επίσης και **για τα ανήλικα τέκνα του** **με περιουσία**, ενώ στο φάκελο της δικογραφίας περιλαμβάνονται και **τα έγγραφα που προσκομίστηκαν κατά την κατάθεση της αίτησης ή ανακτήθηκαν από τους πιστωτές στο πλαίσιο άρσης του απορρήτου.** Μέσα επίθεσης και άμυνας προβάλλονται αποκλειστικά με τις προτάσεις επί ποινή απαραδέκτου. Εντός 15 ημερών ορίζεται ειρηνοδίκης και εντός 30 ημερών από την παρέλευση των ως άνω ορίζεται δικάσιμος**. Δεν εξετάζονται μάρτυρες και η υπόθεση συζητείται και χωρίς την παρουσία των διαδίκων ή των πληρεξουσίων δικηγόρων τους. Αναβολή της συζήτησης κατά το άρθρο 241 ΚΠολΔ δεν επιτρέπεται.**

**Δημιουργείται ένα διαφορετικό, στερούμενο οιασδήποτε ευελιξίας, πλαίσιο εκδίκασης των συγκεκριμένων υποθέσεων, που δεν υπακούει στους γενικούς κανόνες του ΚΠολΔ** , γεγονός που επίσης οδηγεί στην ένταξη των οφειλετών σε μια ιδιαίτερη κατηγορία αιτούντων δικαστική προστασία **με ό, τι συνέπειες επέρχονται από τη μη εφαρμογή συνθηκών που ισχύουν σχεδόν στο σύνολο των λοιπών δικών και διαδικασιών**.

Η **κατάργηση της προφορικής διαδικασίας** στερεί από τη διαδικασία τη ζωντάνια που θα έπρεπε να χαρακτηρίζει μια διαδικασία που φέρει κοινωνικό βάρος και δημιουργεί τον κίνδυνο τεχνοκρατικής, βάσει και των εγγράφων που ορίζονται ως απαραίτητα προ κατάθεση με την υποβολή των προτάσεων, αντιμετώπισης των υποθέσεων, που πιθανότατα θα στερούνται της μέχρι σήμερα ισχύουσας εξατομικευμένης διαχείρισης.

**-Έφεση** ασκείται μέσα στην **προθεσμία της παρ. 1 του άρθρου 518 ΚΠολΔ**, άλλως μέσα σε **προθεσμία τριών (3) μηνών** από τη δημοσίευση της απόφασης. Η εν λόγω αλλαγή επίσης αποτελεί **σαφή απόδειξη της αυστηροποίησης των συνθηκών της δικαστικής διευθέτησης των οφειλών** και του **τιμωρητικού χαρακτήρα της διαδικασίας** σε βάρος του οφειλέτη, λαμβανομένων υπόψη του είδους των συνεπειών που θα υποστεί σε περίπτωση μη ευδοκίμησης της προσπάθειας διευθέτησης των υποχρεώσεων και της σημασίας άσκησης έφεσης καθώς περιορίζονται δραματικά τα χρονικά περιθώρια άσκησης έφεσης.

-Τέλος **δυσχεραίνεται η εφαρμογή έτερων διατάξεων του ν. 3869/2010 που δεν καταργούνται με τις ως άνω τροποποιήσεις**, με χαρακτηριστικό παράδειγμα την **έλλειψη πρόβλεψης του τρόπου άσκησης και εκδίκασης αίτησης μεταρρύθμισης**, που αποτελεί κομβική δυνατότητα προσαρμογής της ρύθμισης σε νέα δεδομένα, χωρίς την οποία υφίσταται ο κίνδυνος να καταστεί η διαδικασία ρύθμισης των οφειλών άνευ αντικειμένου λόγω εν τέλει επελθούσας, λόγω αλλαγής των ισχυουσών κατά τον ορισμό της ρύθμισης , αδυναμίας τήρησης των ορισθεισών δυνατοτήτων. **Η στέρηση μιας τέτοιας δυνατότητας ματαιώνει την οιαδήποτε προσπάθεια ρύθμισης των οφειλών και αντιτίθεται στην ίδια τη φύση της διαδικασίας, της οποίας το ρυθμιστικό αποτέλεσμα επέρχεται μόνο όταν υφίσταται συμβατή σχέση μεταξύ δυνατότητας και ρύθμισης.**

 Ως εκ τούτου:

1. **Οι κλήσεις επαναπροσδιορισμού να γίνουν οίκοθεν μέσω της ηλεκτρονικής πλατφόρμας και οίκοθεν κοινοποίηση αυτών.**
2. Σε κάθε περίπτωση να μην θεωρούνται ως μηδέποτε ασκηθείσες οι αιτήσεις για τις οποίες δεν ασκήθηκε εμπροθέσμως αίτηση επαναπροσδιορισμού, αλλά να καταργείται αυτοδικαίως η προσωρινή διαταγή που χορηγήθηκε για αυτή την αίτηση.
3. Η προθεσμία της κατάθεσης προτάσεων να διευρυνθεί από 60 σε 100 ημέρες, όπως ισχύει στη νέα τακτική διαδικασία.
4. Να απαλειφθεί η υποχρέωση του οφειλέτη να προσκομίσει τα έγγραφα της περίπτωσης β και γ της παραγράφου 13.
5. Η καταχρηστική προθεσμία άσκησης έφεσης να ευθυγραμμιστεί με το γενικό κανόνα της παρ. 2 αρθ. 518 Κ.Πολ.Δ.

Β. Επί του σχεδίου νόμου του Υπ. Οικονομικών με τίτλο «Κώδικας διευθέτησης οφειλών και παροχής δεύτερης ευκαιρίας»

Το σχέδιο νόμου είναι ο νέος πτωχευτικός κώδικας. Δεν είναι ούτε διευθέτηση οφειλών, ούτε μια δεύτερη ευκαιρία.

Τα βασικά χαρακτηριστικά του νομοθετήματος είναι:

1. Η παντελής έλλειψη προστατευτικών διατάξεων για την κύρια κατοικία του οφειλέτη.
2. Η ρευστοποίηση του συνόλου της κινητής και ακίνητης περιουσίας.
3. Η μετατροπή μέρους του ετήσιου εισοδήματος σε πτωχευτική περιουσία, που στην πράξη σημαίνει άρση του ακατάσχετου μισθού/σύνταξης.
4. Η ένταξη στην πτωχευτική περιουσία (ρευστοποιήσιμη περιουσία) κάθε ακινήτου ιδιοκτησίας του οφειλέτη το οποίο έτυχε τυχόν προστασίας με απόφαση δικαστηρίου κατ’ εφαρμογή του ν. 3869/2010 (ν. κατσέλη)

- μετατροπή μέρους του ετήσιου εισοδήματος του πτωχού σε πτωχευτική περιουσία *(αρθ. 18)*, δηλαδή μερική άρση του ακατάσχετου του μισθού/σύνταξης του οφειλέτη. Πρόκειται πράγματι για «καινοτόμα» παρέμβαση στο πτωχευτικό δίκαιο, αφού από το 1821 με τον Γαλλικό «Code de Commerce» (με το επίσημο κείμενο του στη Γαλλική γλώσσα) και από το 1878 με το νόμο ΨΛΣΤ΄ της 13.12.1878 «περί πτωχεύσεως και χρεωκοπίας» που εισήχθη και στην ελληνική έννομη τάξη το πτωχευτικό δίκαιο έως και σήμερα ουδείς απετόλμησε κάτι τέτοιο.

- ανυπαρξία προστατευτικών διατάξεων για την κύρια κατοικία. Η πτωχευτική περιουσία περιλαμβάνει το σύνολο της περιουσίας που ανήκει στον οφειλέτη κατά την κήρυξη της πτώχευσης, οπουδήποτε και αν βρίσκεται (*αρθ. 18*). Το σύνολο των περιουσιακών του στοιχείων (κινητή και ακίνητη περιουσία) θα ρευστοποιηθεί προς εξυπηρέτηση των οφειλών του. Δεν μένει, όμως, μόνο εκεί αλλά εντάσσει στην πτωχευτική περιουσία (ρευστοποιήσιμη περιουσία) και: *«…κάθε ακίνητο ιδιοκτησίας του οφειλέτη το οποίο έτυχε τυχόν προστασίας με απόφαση δικαστηρίου κατ’ εφαρμογή του ν. 3869/2010 (ν. κατσέλη)» (αρθ. 18 παρ. 6).* Δηλαδή επιδιώκει να καταργήσει αναδρομικά το προστατευτικό πλαίσιο του ν. κατσέλη τόσο για τις εκκρεμείς δίκες όσο και για όσες έχει ήδη εκδοθεί δικαστική απόφαση.

- άρθρο 166 (παρ. 2): *«Σε περίπτωση που ευάλωτος κηρυχθεί σε πτώχευση .........., δύναται να υποβάλει αίτημα στον Φορέα Απόκτησης και Επαναμίσθωσης για τη μεταβίβαση σε αυτόν της κύριας κατοικίας του και την μίσθωσή της από αυτόν».* Δηλαδή απώλεια της κυριότητας της κύριας κατοικίας και δυνατότητα μίσθωσης της μακροχρονίως (12έτη) με δικαίωμα επαναγοράς της στο τέλος της χρονικής περιόδου με τίμημα την τότε εμπορική αξία του ακινήτου, χωρίς καν να αφαιρεθεί από αυτό τουλάχιστον το ποσό των μισθωμάτων που θα έχει καταβάλει επί δωδεκαετία.

Χρήση αυτού του «ευεργετήματος» μπορεί να κάνει μόνο ο οφειλέτης που έχει *«βεβαίωση ευάλωτου»*, ήτοι ο οφειλέτης στο πρόσωπο του οποίου πληρούνται σωρευτικά τα εισοδηματικά και περιουσιακά κριτήρια και λοιπά κριτήρια που εκάστοτε ισχύουν σύμφωνα με τις διατάξεις του άρθρου 3 του ν. 4472/2017 (κριτήρια παροχής στεγαστικού επιδόματος). Σήμερα, τα κριτήρια αυτά έχουν ως εξής:

Άγαμος: ετήσιο εισόδημα έως 7.000 ευρώ και αξία (συνολική) ακίνητης περιουσίας έως 120.000 ευρώ

Έγγαμος: ετήσιο εισόδημα έως 10.500 ευρώ και αξία (συνολική) ακίνητης περιουσίας έως 135.000 ευρώ.

Τριμελές νοικοκυριό: ετήσιο εισόδημα έως 14.000 ευρώ και αξία (συνολική) ακίνητης περιουσίας έως 150.000 ευρώ.

Τετραμελές νοικοκυριό: ετήσιο εισόδημα έως 17.500 ευρώ και αξία (συνολική) ακίνητης περιουσίας έως 165.000 ευρώ.

Αναμφίβολα η παραπάνω ρύθμιση αφορά μια πολύ μικρή περίμετρο οφειλετών και ελάχιστοι θα πληρούν τα κριτήρια ένταξης, αν λάβουμε υπόψιν ότι τα κριτήρια υπαγωγής στο ν. 4605/2019 (πλατφόρμα κύριας κατοικίας) ήταν πιο διευρυμένα και εν τέλει μόνο πέντε χιλιάδες περίπου νοικοκυριά επωφελήθηκαν της ρύθμισης.

**Δημήτρης Λυρίτσης**